
	[bookmark: nev]PÉNTEK ESZTER
Állatorvos
Osztatlan, 11. félév
Szent István Egyetem
Állatorvos-tudományi Kar
	






Témavezetők:
	Dr. Balogh Éva
klinikai főorvos, SZIE ÁOTK

	Dr. Halmay Dóra
klinikai állatorvos,  Ebcsont Beforr Állatorvosi Rendelő




Az amiláz, mint lehetséges paraméter macskák krónikus veseelégtelenségének korai diagnosztizálásában

Az amiláz macskában az egyik legkevésbé vizsgált és a laboratóriumi kérésekben is csak ritkán szereplő paraméter. Ennek egyik oka, hogy – bár nagyrészt a hasnyálmirigy által termelt enzimről van szó – ebben a fajban éppen pancreatitisben nem jellemző az emelkedése. Érdekesebbnek tűnik az enzim egy másik jellemzőjének kihasználása. Természetéből és méretéből adódóan az amiláz kb. 80 %-ban a vesén át választódik ki, a glomerulusokon keresztül filtrálódik, és egy kis része a tubulusokon reabszorbeálódik. A plazmában különböző immunglobulinokkal ás poliszacharidokkal komplexet képez, és ún. makroamiláz keletkezik. Ezek a komplexek fizikai tulajdonságaikat tekintve nagyon heterogén, nagyméretű molekulák, ezért nem tudnak a vizelettel ürülni és visszamaradva nagy enzimaktivitást okoznak a szérumban. A makroamilázokat különböző módszerekkel a normális amiláztól egyértelműen el lehet különíteni, így különbséget lehet tenni a makroamilázémia és a hiperamilázémia között. Tapasztalat szerint idős macskákban a hiperamilázémia legfőbb oka az IRC.
Vizsgálatunk célja annak a hipotézisnek az alátámasztása volt, hogy az amiláz alkalmas lehet az IRC korai detektálására, akár a klinikai tünetek megjelenése előtt. Munkánk során különböző életkorú macskák amiláz és kreatinin értékeinek változását vizsgáltuk. A vizsgálat első részében 2004 és 2011 között a Szent István Egyetem Állatorvos-tudományi Karának Kisállat Klinikáján vizsgált n=923 európai rövidszőrű macska véreredményét dolgoztuk fel különböző statisztikai módszerekkel. Ennek során négy korcsoportot hoztunk létre. A kreatinin értékeket az IRIS veseelégtelenség stádiumokba való besorolása alapján osztottuk fel. A kapott amiláz értékeket normál és emelkedett csoportokra bontottuk. A kapott értékeket a következő szempont alapján dolgoztuk fel: korcsoportonkénti amiláz és kreatinin megoszlás, az egyes korcsoportokon belül a különböző stádiumú veseelégtelenségek szerinti amiláz érték megoszlás.
A vizsgálatunk második felében az amiláz vesén keresztüli ürülését vizsgáltuk n=15 egészséges (kontroll) európai rövidszőrű macska amiláz klírenszének meghatározásával. Ennek során szérum amilázt, vizelet amilázt és amiláz/kreatinin klírensz arányt mértünk módosított IFCC módszerrel.
Összefoglalva megállapítottuk, hogy macskákban a szérum amiláz illetve az amiláz/kreatinin klírensz arány alternatívája lehet az IRC korai felismerésének



